入關山
作者：孔武仲
朝代：宋

paragraphs: 輕輿兀兀乘朝暉，漸入山徑行逶迤。
昨日喜與山相見，今日得與山相隨。
山中老翁迎我笑，借問久矣來何遲。
答云王都冨且樂，四方車馬皆奔馳。
我雖踈慵亦勉强，天恩得邑方南歸。
山林朝市不同調，公雖高？宜無譏。
老翁聞語更驩意，爲我煮水燒松枝。
山家十錢得升酒，勸我引觴聊沃饑。
爲翁一奏白雪曲，翁亦爲我歌紫芝。
此聲淡泊極有味，往往世俗無人知。
山中之樂有如此，嗟我捨此將焉之。